Pre dôchodcov stavia mesto nové bývanie s opaterouPublikované: 24. 10. 2013 12:30
Mesto sa chce vlastnými silami postarať o svojich ľudí. Domovy dôchodcov v Čadci sú preplnené, čísla v poradovníkoch rastú a nie je možné vyhovieť všetkým žiadostiam. A za každou zo žiadostí je človek, ktorý potrebuje pomoc a starostlivosť.
Súčasnému vedeniu mesta na čele s primátorom Gurom sa podarilo dotiahnuť do konca dlhoročný projekt, čím mesto definitívne získalo finančné zdroje z eurofondov. V uplynulých dňoch sa v priestoroch bývalej ZŠ A. Hlinku objavili prvé ťažké mechanizmy a začalo sa s výstavbou zariadenia pre seniorov.
Približne 50 seniorov by malo už o rok nájsť nové bývanie s kompletným celodenným servisom. A nielen to. Projekt počíta s takzvanou odľahčovacou službou. Pre blízku osobu, ktorá bude mať záujem postarať sa o svojho príbuzného, bude k dispozícii priestor na odpočinok.
V budove zariadenia nebude chýbať ani veľkokapacitná jedáleň, ktorá sa postará aj o dôchodcov v rámci mesta, alebo o občanov s nepriaznivým zdravotným stavom. Donáškou stravy môže vypomôcť i blízkej nocľahárni a útulku pre bezdomovcov.
Nový domov dôchodcov je vítaný a dlho očakávaný projekt. Prichýli seniorov, ktorí čakajú na novú rodinu a láskavých ošetrovateľov.